Tisztelt Ünnepi Közgyűlés! Tisztelt Kitüntetettek! Tisztelt Meghívottak!

Az ünnepnapok értékét az adja, ha képes generációkon át nemes, meghatározó emlékként fennmaradni és irányt mutatni.

Minden történelmi emlékezés legfontosabb üzenete, hogy megőrizze az elődök emlékét, és továbbadja azokat az értékeket, amiket tőlük kaptunk. Jelenünk mind a mai napig a gazdag múlt eredményeire is épít.

Budapest sokoldalú város: történeti korok, széles körű hagyományok, egyéni stílusok és szokások találkozási pontja. Történelmét jól ismerjük és tiszteljük.

A budai oldal hegyei természetes erődítményül szolgáltak már a középkorban. Itt koronázták meg az első magyar királyt, itt táboroztak a janicsárok száz évig. Budát és Pestet a tatárok és a törökök is lerombolták. A régi harcosok utódainak csak át kellett kelniük a folyón, hogy a jövő századok követelményeinek is megfelelő, városépítésre alkalmas teret találjanak.

Az újabb kori történelem úgy hozta, hogy a függetlenségért és szabadságért vívott forradalmak rendszerint sikertelenül végződtek, Európa nagyívű eseményeinek sodrában elvesztek, ám a várost ezek a veszteségek sem törték meg. Később a Kossuth vezette hazafiak állták itt hősiesen a próbát. Aztán a következő évszázadban jöttek a világháborúk, majd 1956 forradalmi eseményei. Minden bizonnyal Közép-európai nagyvárost soha nem próbáltak ennyiszer megsemmisíteni, de az erős akarat mindannyiszor ellenállt.

Budapest mindig életképes, folytonosan kiteljesedni akaró város volt. Történelme mutatja, hogy sokkal több volt itt az invenció, mint bármely más környező fővárosban.

Budapest fejlődéstörténete különleges, szinte a semmiből lett pompás fővárossá. Pest első városrendezési terve 1785-ben született meg, végül közel száz évvel később, az 1867 utáni időszakban épült fel a modern metropolisz.

Ebben a dinamikus időszakban olyan kivételes személyiségek munkálkodtak, akik meghatározó szerepet töltöttek be a város egyedülálló fejlődésében. Gondoljunk Széchenyire, Podmaniczkyre vagy később akár nagy tiszteletű elődömre, Bárczy Istvánra. Fáradhatatlan munkájuknak köszönhető, hogy Budapest talán az egyetlen város Európában, amelyet annak idején nem az uralkodói hatalom teremtett meg és segített, hanem éppen annak ellenében jött létre és önállóan vívta ki a nemzet fővárosának jogát.

*„…munkálni nagyban, s ha nem lehet, munkálni kicsiben, de munkálni mindig, másban csak akkor keresni elmaradást, mikor már rajtunk nem múlt, s mindenek fölött kötelességet teljesíteni, ha más nem teljesíti is*.”- írta gróf Széchenyi István, aki igazi hazafiként talán a legtöbbet tette a város felemelkedésért. Hidat építtetett, akadémiát alapított, megalapozta Magyarország felzárkózását a fejlett világhoz, a nemzet méltó fővárosává tette Budapestet. Érdemei elévülhetetlenek.

Buda, Pest és Óbuda egyesítése előtt és az 1873-as egyesítés után is felmerült a kérdés, hogyan, milyen szellemben építsék tovább a várost? Az első, párizsi mintát követő álláspontot Andrássy Gyula, valamint Podmaniczky Frigyes és köre képviselte, a másodikat a kereskedelmi központot akaró polgárság szorgalmazta, míg a harmadik az a fajta magyar nemesi-dzsentri oppozíció volt, amelyik fölöslegesnek tartotta a grandiózus promenádok és kereskedelmi központok építését. A hármas összecsapásban végül Andrássyék kerültek ki győztesen, ezzel kezdetét vette a Főváros mai arculatának kiépítése. Megépült a mai Andrássy út, körvonalazódott egy modern nagyváros képe.

*„ Általam annyira kedvelt fővárosunk emelését tűztem ki életem egyik vezéreszméjéül”-*  írta Podmaniczky Frigyes és gondolatát tettek követték.

Ő szorgalmazta először az egészséges és iható vizet adó vízvezetékek bevezetését, ő hívta fel a figyelmet az utak kikövezésének fontosságára, a csatornázásra, a Duna rakpartjának beépítésére, a város közvilágításának bevezetésére. Az ő nevéhez köthető a Nagykörút megnyitása, a Belváros rendezése, a Mátyás-templom és a Bazilika munkálatainak meggyorsítása és az Operaház megépítése.

Ekkor olyan kivételes történelmi folyamat volt Budapest robbanásszerű fejlődése, amilyenre ebben a régióban sem előtte, sem utána nem volt példa.

Később Bárczy István Budapest egykori főpolgármestere végrehajtotta az égetően szükségesnek vélt változtatásokat. Eszménye egy olyan várospolitika volt, amely *„a fővárosi nép legszélesebb rétegeinek érdekeit méltóan képviseli és érvényesíti*".

Hosszan sorolhatnám a kiválóságokat, akik nélkül ma Budapest nem lenne az a gyönyörű főváros, nem lenne az a népszerű turista célpont, amelyik egyre előkelőbb helyet foglal el a világ leglátogatottabb úticéljai között.

Tisztelt Jelenlévők!

Ma egyszerre ünnepeljük szabadságunkat, városunkat és annak legkiválóbb polgárait.

Budapest legújabb kori történelmében két dátum különösen fontos. 1944. március 21-e, amikor a német hadsereg katonái megszállták hazánkat, majd 1991. június 19-e, amikor az utolsó szovjet katona is elhagyta Magyarországot. Tíz esztendővel a kivonulás után Magyarország polgári kormánya úgy döntött, hogy ezt a napot nemzeti emléknappá nyilvánítja. Budapest Főváros Közgyűlése ezzel közel egyidőben úgy határozott, hogy ezen a napon adja át a díszpolgári címeket. A szabadság és a felemelkedés kezdete a legméltóbb helye és szimbóluma a nagy teljesítmények elismerésének.

Budapest érzékeny város. Ahhoz, hogy befogadjon, meg kell ismerni működését. Azok előtt, akik sajátos szellemiségét, sokoldalú művészetét a régi korok titkait és a jövő lehetőségeit szenvedélyesen kutatják a város végül mindig megnyílik. Budapest díszpolgárai ilyen személyiségek. Ők azok, akik a különböző tudományágakban, a sportban, a művészetekben és a közéletben is feszegetik a határokat, mindig többet, mindig jobbat akarnak, soha nem elégednek meg a középszerrel. Sajnos ketten a ma aktuális dicsőséges listáról már nem lehetnek közöttünk. Ezek a kivételes emberek minden eredményükkel Budapest javát szolgálják.

A ma díszpolgári címet átvevő kiválóságok tehetségük révén joggal csatlakozhatnak a nagy hírű elődökhöz. Budapest polgárainak megtiszteltetés őket maguk között tudni, a városvezetésnek felemelő érzés átadni ezeket az elismeréseket.

A nagyváros csupán gazdag változékonyságban ismerheti fel önmagát. Budapest jó és befogadó város. Elfogad sok új törekvést, értékel minden minőséget.

„*Ha valaki egyszer közelébe került a magyar szellemnek, teljesen meg fogja érteni, miért van az, hogy bármily sokat utazik is a magyar, semmit sem talál, a Nápolyi-öböltől Hongkongig, ahhoz a képhez foghatónak, ami Buda látványa a Parlament teraszáról” –* írtaa múlt század elején egy olyan amerikai utazó, aki úgy tűnik belelátott a magyar lélekbe.

Budapest mint főváros olyan szimbólum, amelyet minden magyar ember magáénak érez.

Jókait a magyar főváros növekedésének sodra egyfajta rajongással töltötte el, és ebből fakadt az az optimizmusa, amely Budapest jövőjével kapcsolatos gondolkodását is meghatározta. „*Minket azonban, kik az alatt, míg a főváros megifjult, benne megvénültünk, kiket az előrehaladás sodra magával ragad, nem a jelen, hanem a jövendő Budapest képe kecsegtet. Az a kép, mely már kilépett az álmok ködéből, mely alakot öltve közelít felénk, melynek le van téve az alapja, mely már emelkedik ki a földből. Ez a legközelebbi évek Budapestje*."

Ma a XXl. századi Budapestet megfontoltan, de a kor dinamikáját figyelembe véve építjük, megvédjük és megerősítjük mindazt, amit eddig elértünk és magabiztosan törekszünk a jövő felé.

Budapesten az eltelt nyolc év során a konszolidáció és a fejlesztés volt a legfontosabb. A teljesség igénye nélkül említve, új metróvonalat adtunk át, és régit újítunk fel, korszerűsítettük a tömegközlekedési járműparkot. 2018-ban a 3-as metrón már csak felújított szerelvények közlekednek, megújítottuk a Margitszigetet, a Széll Kálmán teret, fonódó villamoshálozatot építettünk, de hosszan sorolhatnám az elmúlt évek előremutató történéseit. Megvalósítható terveink vannak a jövőre is. Növeljük a város gazdasági teljesítőképességét, gazdagítjuk kulturális életét.

Jól tudjuk, hogy a fejlődéshez példaképek kellenek. Önök teljesítményükkel olyan példaképekké váltak, akikre érdemes és kell alapozni a jövőt építő nemzedéknek.

Tisztelet és elismerés Önöknek, a kivételes életutaknak, amelyek gazdag múltjukkal a jövő reményét hordozzák.

Szívből gratulálok Budapest új díszpolgárainak!